## Mazón: “Continuem avançant en la legislatura de la vivenda amb la construcció de nous immobles protegits per a lloguer assequible a Gandia”

*** Destaca que 14 empreses s’han presentat al projecte impulsat per l’Entitat Valenciana de Vivenda i Sòl (EVha) per a construir 67 vivendes a Gandia, que “se suma al desenrotllament de 37 immobles de protecció pública mitjançant permuta en la capital de la Safor”
* Assenyala que la Generalitat “ja ha adjudicat la construcció de 221 vivendes, n’ha licitat més de 1.600 i al llarg de 2025 en tindrem en execució més de 2.000 per a facilitar l’accés a este recurs a famílies i jóvens”
* Remarca que “complim amb fets i realitats amb la legislatura de la vivenda després de huit anys en què l’anterior Consell va ser incapaç de respondre a les necessitats en esta matèria”
* Advoca per una política integral en vivenda amb mesures fiscals, normatives i ajudes” i recorda “la nova rebaixa impositiva del 10 % per a tots els ciutadans de l’impost de transmissions patrimonials”**

**València.**

El president de la Generalitat, Carlos Mazón, ha assegurat que l’executiu valencià “avança amb fets, realitats i una voluntat ferma amb la legislatura de la vivenda després de huit anys en què l’anterior Consell va ser incapaç de respondre a les necessitats de la societat en esta matèria”.

Mazón ha fet referència al projecte per a la construcció de 67 vivendes protegides per a lloguer assequible a Gandia promogut per l’Entitat Valenciana de Vivenda i Sòl (EVha) i al qual s’han presentat 14 empreses com un exemple que “este Consell complix amb una de les prioritats de la societat”.

Per a Mazón, esta actuació “és un exemple clar del nostre compromís amb la posada a la disposició de la ciutadania de vivenda pública, protegida i assequible adaptada a la necessitat social que ens demanen les famílies, els jóvens i els col·lectius vulnerables”.

De fet, el president ha explicat que el desbloqueig d’esta iniciativa a Gandia “posa fi a la deixadesa de l’anterior govern autonòmic”. Així, ha indicat que “quan vam arribar al Consell, el Botànic no havia avançat en esta actuació amb un avantprojecte adjudicat en 2022 sense redactar i, per tant, sense aparença de poder si més no arribar a executar la construcció després d’anys aparcada”.

“Ara —ha continuat— tira avant gràcies a un canvi en la fórmula de promoció, adaptant-la perquè complisca els requeriments d’eficiència energètica per al seu finançament amb fons europeus, que se sumaran a l’aportació de fons propis de la Generalitat.

Així, un total de 14 empreses han presentat oferta per a la construcció d’este projecte promogut per l’Entitat Valenciana de Vivenda i Sòl (EVha), que compta amb un pressupost de licitació de 10,5 milions d’euros. Una actuació que se suma a una altra iniciativa a Gandia per a desenrotllar 37 vivendes de protecció pública mitjançant permuta.

En esta línia, el president ha posat en valor el Pla Viu, l’objectiu del qual és la mobilització del sòl públic disponible, tant autonòmic com municipal, per a la construcció de vivenda protegida de promoció pública i privada.

El màxim representant de l’executiu valencià ha afirmat que “en poc més d’un any des de la presentació d’este pla, al qual s’han adherit més de 300 municipis, hem adjudicat la construcció de 221 immobles, licitat l’edificació de més de 1.600 vivendes i al llarg d’enguany tindrem en execució més de 2.000 vivendes”; a més, ha apuntat a la col·laboració publicoprivada per a dur a terme estes actuacions.

**La legislatura de la vivenda**

El president ha remarcat la “política integral que hem activat amb accions en matèria fiscal, normativa, simplificació administrativa, ajudes o licitació d’immobles per a oferir, des del primer minut d’esta legislatura, una resposta eficaç, seriosa i rigorosa a un problema que la societat arrossegava durant molts anys”.

Així, en matèria fiscal ha fet referència a la bonificació del 99 % de l’impost de successions i donacions per a fills, cònjuges, pares i mares, i la rebaixa del 25 % de l’impost de transmissions patrimonials (ITP) per a menors de 35 anys i col·lectius vulnerables. Una acció, esta última, que, des que va entrar en vigor, el gener de 2024, ha beneficiat 22.705 declarants, amb un estalvi mitjà de 1.325 euros, dels quals més de 15.000 són jóvens amb un estalvi mitjà de 1.437 euros.

Al respecte, el president ha assenyalat que “fem un pas més en este àmbit amb la baixada del 10 % de l’ITP a tots els ciutadans de la Comunitat Valenciana que vagen a adquirir una vivenda”, així com la rebaixa de l’impost d’actes jurídics documentats.

Igualment, a través del programa de garanties de l’Institut Valencià de Finances (IVF) per a facilitar l’accés al crèdit a jóvens d’entre 18 i 45 anys amb condicions favorables, s’han aprovat 714 operacions amb un import avalat que supera els 8,8 milions d’euros que han beneficiat més de 1.000 persones.

En l’àmbit normatiu, ha subratllat la simplificació administrativa, que ha permés reformar lleis per a agilitzar la tramitació de llicències, així com el decret de vivenda de protecció pública (VPP), que inclou una reserva mínima del 40 % de les promocions per a jóvens menors de 35 anys.

En matèria social, cal destacar les ajudes al lloguer, que, per primera vegada en 2024, han arribat al 100 % dels sol·licitants, així com l’increment amb fons propis en nou milions d’euros del Bo Lloguer Jove, que ha facilitat que augmente en un 40 % el nombre de beneficiaris. En esta línia, cal recordar que el Consell ja ha convocat per 22,8 milions d’euros les ajudes del Bo Lloguer Jove per a l’any 2025.

Així mateix, la Generalitat ha augmentat un 61 % l’ajuda perquè els jóvens de la Comunitat Valenciana puguen adquirir una vivenda en els municipis de 10.000 habitants.

**Compromís del Consell amb Gandia**

L’actuació de 67 vivendes a Gandia, impulsada per l’EVha, es desenrotllarà sobre un solar en la cantonada situada en l’encreuament dels carrers Montdúver 60 i Gabriel Miró, enfront del Palau de Justícia. La parcel·la té una superfície de 1.932 m², amb una edificabilitat aproximada de 7.000 m², la qual cosa suposa una capacitat aproximada de 67 vivendes, àrees comunitàries, una planta baixa amb quatre places d’aparcament i un soterrani amb 59 places més. Les vivendes passaran a formar part del parc públic de la Generalitat.

La promoció compta amb un finançament de 7.793.373 euros de la Generalitat i 2.721.894 euros procedents del Pla de recuperació, transformació i resiliència finançat per la Unió Europea-Next Generation UE.

A més d’esta actuació, la Vicepresidència Primera i Conselleria de Servicis Socials, Igualtat i Vivenda ha licitat la construcció de 37 vivendes de protecció pública mitjançant permuta a canvi d’obra futura sobre una parcel·la titularitat de la Generalitat, per a la construcció de la qual s’han presentat tres ofertes que en estos moments es troben en procés d’estudi per part de la mesa de contractació.

Fecha: 04/05/2025